ธอส.จัดหมื่นล้าน ให้กู้ซื้อบ้านคนจน
ธอส.เด้งรับนโยบายรัฐทำบ้านผู้มีรายได้น้อย เตรียมอีก 1 หมื่นล้าน ให้กู้ได้ไม่เกิน 2.5-3 แสน/ราย ดอกเบี้ย 3%
1 ก.ค. 2560

โพสต์ทูเดย์ - ธอส.เด้งรับนโยบายรัฐทำบ้านผู้มีรายได้น้อย เตรียมอีก 1 หมื่นล้าน ให้กู้ได้ไม่เกิน 2.5-3 แสน/ราย ดอกเบี้ย 3%นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส.พร้อมให้การสนับสนุนโครงการบ้านราคาถูกตามนโยบายรัฐ ในลักษณะสินเชื่อรายย่อยให้กู้รายละไม่เกิน 2.5-3 แสนบาท เพื่อให้สิทธิในการเช่าที่อยู่อาศัยที่สร้างขึ้นบนที่ราชพัสดุของกรมธนารักษ์ระยะเวลา 30 ปี โดยคิดดอกเบี้ยเท่ากับต้นทุนธนาคารซึ่งปัจจุบันอยู่ที่ 2.3-2.4% รวมกับต้นทุนด้านการบริการจัดการ คาดว่าจะอยู่ที่ระดับไม่เกิน 3% กำหนดกรอบวงเงินกู้ระยะแรกจะอยู่ที่ประมาณ 1 หมื่นล้านบาท ส่วนจะเริ่มเปิดโครงการให้สินเชื่อได้เมื่อไหร่นั้น ขึ้นอยู่กับความรวดเร็วในการก่อสร้างที่อยู่อาศัย ซึ่งโครงการจะสร้างในต่างจังหวัด โดยกรมธนารักษ์จะเป็นผู้หาที่ราชพัสดุเพื่อมาก่อสร้างในโครงการนี้ทั้งนี้ โครงการดัวกล่าว นายสมคิด จาตุศรีพิทักษ์ รองนายกรัฐมนตรี มอบหมายให้ ธอส.ร่วมกับกรมธนารักษ์ การเคหะแห่งชาติ และภาคเอกชน โดยเฉพาะในกลุ่มวัสดุก่อสร้างที่ช่วยทำโครงการสร้างบ้านราคาถูกให้กับคนจนทั่วประเทศ โดยถือเป็นโครงการร่วมทุนระหว่างภาครัฐและภาคเอกชน (พีพีพี) ฟาสต์แทร็ก